คลังประเดิมไถ่หนี้นอกระบบที่อุบล-ศรีสะเกษ
&#8220;กรณ์&#8221; ชี้ ประชาชนเดือดร้อน เหตุนำที่ดินไปเป็นหลักทรัพยค้ำประกัน ประเดิมไถ่หนี้นอกระบบที่อุบล-ศรีสะเกษ อ้าง ยอมไม่ได้ถ้าประชาชนเสียสิทธิที่ดินให้กับเจ้าหนี้หาประโยชน์
22 ม.ค. 2553

“กรณ์” ชี้ ประชาชนเดือดร้อน เหตุนำที่ดินไปเป็นหลักทรัพยค้ำประกัน ประเดิมไถ่หนี้นอกระบบที่อุบล-ศรีสะเกษ อ้าง ยอมไม่ได้ถ้าประชาชนเสียสิทธิที่ดินให้กับเจ้าหนี้หาประโยชน์
นายกรณ์ จาติกวณิช รมว.คลัง กล่าวภายหลังเป็นประธานโอนสินเชื่อของธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ให้กับลูกหนี้นอกระบบที่มีมูลหนี้ไม่เกิน 5 หมื่นบาทต่อราย ที่จังหวัดศรีสะเกษ และ จังหวัดอุบลราชธานี ว่า สาเหตุที่ลงพื้นที่แก้ไขหนี้นอกระบบ 2 จังหวัดนี้ก่อน เนื่องจากเกษตรกรได้รับความเดือดร้อนอย่างมาก เพราะเกษตรนำที่ดินไปเป็นหลักทรัพยค้ำประกัน แม้ว่าไม่ต้องเสียดอกเบี้ยเงินกู้ แต่ต้องเสียสิทธิ ที่ดินให้กับเจ้าหนี้ไปหาประโยชน์ทำกินแทน ซึ่งการปล่อยกู้ให้กับเจ้าหนี้นอกระบบได้อย่างรวดเร็ว ทำให้เกษตรกรมีภาระหนี้สินที่ลดลง และที่สำคัญมีที่ดินกับมาทำกินหารายได้เหมือนเดิม รมว.คลัง กล่าวว่า ล่าสุดมีลูกหนี้นอกระบบมาลงทะเบี้ยนกับธนาคารออมสิน และ ธ.ก.ส. จำนวน 1 ล้านราย เป็นมูลหนี้ 1 แสนล้านบาท เฉลี่ยลูกหนี้รายละ 1 แสนบาท โดยในจำนวนนี้เป็นลูกหนี้ที่ไม่เกิน 5 หมื่นบาทต่อราย จำนวน 2 แสนราย คิดเป็น 25% ซึ่งนายกรัฐมนตรีได้เน้นให้กระทรวงการคลังแก้ไขหนี้นอกระบบให้เสร็จอย่างรวดเร็ว เพราะถือว่าเป็นปัญหาหลังของเกษตรกรที่มีรายได้ต่ำ ซึ่งการลงทะเบียนจะมีไปถึงวันที่ 31 ม.ค. 2553 เท่านั้น ซึ่งอยากให้ลูกหนี้นอกระบบที่ยังไม่ลงทะเบียนให้รีบมาดำเนินการเพื่อที่จะได้ไม่เสียสิทธิ สำหรับลูกหนี้นอกระบบที่ได้รับสินเชื่อจากธนาคารออมสิน และ ธ.ก.ส. จะมีการอบรมอาชีพให้เพิ่มเติม เพื่อนำไปหารายได้อย่างมั่งคงมากขึ้น ขณะที่ลูกหนี้นอกระบบที่ยังไม่สามารถขอสินเชื่อของธนาคารได้ ก็จะต้องได้รับการอบรมเช่นกัน เพื่อนำไปประกอบอาชีพให้เพียงพอที่จะเข้าสู่ระบบสินเชื่อได้ สำหรับตัวเลขลูกหนี้นอกระบบที่จังหวัดอุบลราขธานีเป็นลูกหนี้ของธนาคารออมสิน 16,466 ราย เป็นมูลหนี้ 1,700 ล้านบาท เป็นลูกหนี้มูลหนี้ต่ำกว่า 5 หมื่นบาท จำนวน 4,443 ราย เป็นมูลหนี้ 166 ล้านบาท และมีการโอนสินเชื่อให้แล้ว 1,217 ราย เป็นมูลหนี้ 52 ล้านบาท นอกจากนี้ ในส่วนของลูกหนี้นอกระบบที่ ธ.ก.ส.รับผิดชอบแก้ไขในจังหวัดอุบบลราชธานีมีจำนวน 14,600 ราย เป็นมูลหนี้ 1,539 ล้านบาท เป็นลูกหนี้ที่มูลหนี้ต่ำกว่า 5 หมื่นบาท จำนวน 733 ราย มูลหนี้ 27 ล้านบาท โอนสินเชื่อให้แล้ว 125 ราย เป็นมูลหนี้ 4 ล้านบาท สำหรับที่จังหวัดศรีสะเกษ มีลูกหนี้นอกระบบในส่วนของที่ ธ.ก.ส.รับผิดชอบ 28,479 ล้านบาท มูลหนี้ 2,899 ล้านบาท เป็นลูกหนี้ที่มูลหนี้ต่ำกว่า 5 หมื่นบาท และมอบสินเชื่อให้แล้ว 117 ราย เป็นมูลหนี้ 5 ล้านบาท นายกรณ์ กล่าวว่า จากการรายงานของธนาคารออมสิน พบว่าปัญหาการแก้ไขหนี้นอกระบบมี 2 ส่วน ในส่วนแรกเป็นด้านเจ้าหนี้ที่ไม่ต้องการเปิดเผยตัวตนที่แท้จริง ทำให้หาตัวเจ้าหนี้ไม่พบ ขณะที่ส่วนที่สองเป็นลูกหนี้ที่หาคนค้ำประกันเพื่อขอสินเชื่อไม่ได้ รวมถึงมีรายได้ไม่พอกับรายจ่ายชีวิตประจำวันและจะชำระหนี้ รมว.คลัง ยังกล่าวว่า ตั้งแต่วันที่ 1 ก.พ. 2553 ทางคณะกรรมการระดับจังหวัดจะเริ่มเจรจาประนอบหนี้นอกระบบที่มีมูลหนี้มากกว่า 5 หมื่นบาท ขึ้นไป คาดว่าภายใน 1 เดือนจะเริ่มปล่อยสินเชื่อเพื่อแก้ปัญหาหนี้นอกระบบส่วนนี้ได้